jkorsvik/nowiki_second_scrape_merged huggingface dataset:
PAL

PAL er en forkortelse for phase-alternating line, phase alternation by line eller phase alternation line. Det er et fargekodesystem brukt i TV-kringkastingssystemer i store deler av verden. Andre vanlige analoge TV-systemer er SECAM og NTSC. PAL-formatet ble for første gang introdusert i 1967. I mange i-land vil PAL-systemet bli byttet ut med det digitale DVB-standarden i årene fremover.


== Fordeler ==
Sammenlignet med f.eks NTSC-systemet har PAL betydelige fordeler, særlig i kupert terreng med mye fjell og signalreflekser på veien mellom sender og mottaker. I slike områder vil en kunne få signalreflekser fra terrenget og fargeforskyvninger med NTSC, mens det i PAL er kun mindre og ofte umerkelige forskyvninger i fargemetning, dvs. fargeintensitet.
Det kan man se på at hårfarge f.eks. ikke skifter fra brunt til grønt i PAL systemet pga. signalreflekser i terrenget, mens det meget lett kan skje i NTSC-systemet. Derfor hadde alle NTSC TV-mottakere tidligere en knapp som het TINT der en kunne korrigere for fargeforskyvninger mellom grønt og magenta hvis situasjonen med fargetoneendring oppstod. Konstruksjonen av PAL og SECAM systemene tok sikte på å eliminere denne svakheten, et mål som også ble oppnådd.


== Svakheter ==
PAL er det systemet som i størst utstrekning bevarer de opprinnelige fargene i bildet fra sender til mottaker. Svakheten er imidlertid fargebærebølgens plassering i frekvensspekteret på det modulerte billedsignalet, noe som også er et problem i de andre systemene. Det kommer av at en måtte finne en måte å bake inn fargeinformasjon i et allerede etablert svart/hvitt kringkastingssystem. Her ble 4,43 MHz valgt som bærebølge for fargeinformasjonen i PAL. 
Det fører til at hvis man sender bilder som inneholder striper med noen millimeters avstand, vil dette av mottakeren tolkes som fargeinformasjon selv om bildet i virkeligheten er et slips med svarte og hvite striper og i utgangspunktet er fargeløs billedinformasjon. En får da likevel fargeflimmer i alle mulige farger rundt kantene på disse stripene fordi stripenes billedinformasjon må bruke fargebærebølgens frekvens på 4,43 MHz for å komme igjennom. 
Effekten av dette kan lett sees i et av stripefeltene på standard prøvebilde som alltid inneholder fargeflimmer. I vanlige sendinger kan det merkes lett på bilder av folk som går i stripete klær der kombinasjonen av avstand til kamera og avstanden på stripene blander seg opp i fargebærebølgens posisjon i frekvensspekteret på 4,43 MHz.
Det kongelige mausoleum

Det kongelige mausoleum er et kongelig gravkapell på Akershus slott i Oslo. 
Det er oppført etter tegninger av Arnstein Arneberg og sto ferdig i 1948.
I mausoleet står to sarkofager: I en hvit marmorsarkofag hviler kong Haakon VII og dronning Maud, i en grønn hviler kong Olav V og kronprinsesse Märtha. Begge sarkofagene er tegnet av Arnstein Arneberg.
Gravkammeret er i kalksten fra Asker og de innvendige veggene er dekket av marmor fra Gjellebekk. Gulvet består av slipte kalkstensfliser. Et alter er plassert i en nisje. Alteret er ved Henrik Sørensen.I kryptens vegg ved mausoleet er innmurt levningene etter kong Håkon V og dronning Eufemia overført fra Mariakirken.


== Referanser ==


== Eksterne lenker ==
Det kongelige mausoleum på Slektshistoriewiki
(en) Royal Mausoleum (Norway) – kategori av bilder, video eller lyd på Commons
Ritchie Jones

Richard «Ritchie» Jones (født 26. september 1986 i Manchester) er en engelsk fotballspiller. Han er midtbanespiller (vanligvis sentral midtbane) og har spilt på Hartlepool siden sommeren 2008.
Jones spilte for Manchester Uniteds akademi fra han var ni år gammel. Jones var kaptein for Uniteds Youth Cup-lag og var en del av Uniteds reservelag som vant fire titler i 2004/05 og tre titler i 2005/06. Dette var forøvrig første gang et United-reservelag klarte å forsvare en tittel.
Jones fikk sin førstelagsdebut den 26. oktober 2005 i en Ligacup-kamp. Jones satt også som innbytter i en Champions League-kamp borte mot det franske laget Lille. Dette ble fulgt opp med en plass på benken mot Aston Villa i ligaen før han igjen fikk en opptreden i bortekampen mot Birmingham i Ligacupen.
Hans neste opptreden var i en svært følelsesladet kamp mot West Bromwich Albion på Old Trafford. Han fikk spille de siste 30 minuttene som innbytter og var nær ved å score et mål i kampen som var dedikert til den nylig avdøde fotballegenden George Best. 
I 2004-05-sesongen spilte Jones for Uniteds reservelag i både Pontins League og Premier Reserve League. Laget vant begge titlene. Jones mål hjalp United til finaler i 2 cuper.
Jones spilte i Ligacupen for Manchester United i en kamp United vant, takket være et mål av ham. Jones ble lånt ut til Manchester Uniteds samarbeidsklubb, den belgiske andredivisjonsklubben Royal Antwerpen, for å få førstelagserfaring. Etter bare 4 kamper i Antwerpen-trøya ble hans lån avsluttet grunnet skadeproblemer på Uniteds midtbane.
Jones har spilt for England på U15-, U16-, U17- (scoret vinnermålet for laget i Nordic Championship-finalen i Sverige), U18-, U19- og U20-nivå. Han var en del av Englands U-19-lag som nådde finalen i U-19-EM i juli 2005. Der tapte laget hans mot Frankrike. Han har også vært kaptein i flere kamper på aldersbestemte landslag.
Før låneoppholdet i Royal Antwerpen hadde Jones trøye nummer 49 på førstelaget til Manchester United.
Den opprinnelige kontrakten hans med Manchester United gikk ut den 30. juni 2006. Jones signerte senere en ny toårskontrakt som gjorde at han ble i klubben til sommeren 2008.
Den 27. oktober 2006 ble Jones lånt ut Colchester United i en måned. Den kriserammede klubben fikk dispensasjon fra FA til å låne spilleren.
Jones returnerte igjen til Manchester United i slutten av november 2006.
Han ble så lånt ut igjen, denne gang til Barnsley. I mai 2007 returnerte han til Old Trafford og United. Han ble utlånt til Yeovil i august 2007, og returnerte til Old Trafford i desember. 30. juni 2008 ble han frigitt av United etter at han ikke fikk fornyet kontrakt. 4. juli ble han klar for Hartlepool.


== Karriere som spiller (alle turneringer) ==
Per 14. juli 2008


== Eksterne lenker ==
(en) Ritchie Jones – Transfermarkt 
(en) Ritchie Jones – Soccerbase.com 
(en) Ritchie Jones – FBref 
Ritchie Jones' profil på united.no
Ritchie Jones' profil på manutd.com (engelsk)
Wellingborough

Wellingborough er en markedsby i grevskapet Northamptonshire i England, omkring 18 km fra grevskapets hovedstad Northampton. Den er administrasjonssenter for distriktet Wellingborough. Byen ligger på nordsiden av elven Nene, det meste av den gamle byen er lokalisert på siden av åsen over elvens nåværende vannivå. Byen het opprinnelig Wendelingburgh. Bosetningen ble etablert i den angelsaksiske perioden på 600-tallet, og omtalt i Domesday Book i 1086 under navnet Wendelburie. Byen ble gitt charter som kongelig marked i 1201 av kong Johan.Byens myndigheter er administrasjonssenteret Wellingborough som har kontorer i byens sentrum. I henhold til folketellingen i 2011 hadde byen og dens kommune (borough) en befolkning på 75 400 innbyggere, hvor det bor 49 087 i selve byen.Byen er beregnet å vokse med rundt 30 prosent i henhold til en undersøkelse gjort av Milton Keynes South Midlands (MKSM) da de britiske myndigheter har identifisert Wellingborough som en av flere byer i Northamptonshire hvor vekst vil bli dirigert i de neste tretti årene. Undersøkelsen allokerte 12 800 nye boliger hovedsakelig på østsiden av byen. Byen har også en voksende pendlerbefolkning ettersom den lokalisert ved jernbanen Midland Main Line, operert av East Midlands Trains som har InterCity-tog til Londons St. Pancras stasjon, en reise som tar en time, gitt bytte med Eurostar.


== Historie ==

Det lå et mindre kloster der, som var et anneks til Croyland Abbey omkring 5 mil lenger ned langs elven. Bydelen hvor klosteret lå heter nå Croyland.
På Elizabeth Is tid var sir Christopher Hatton Lord of the Manor i Wellingborough. Han var en av sponsorene for sir Francis Drakes ekspedisjoner.
Under den engelske borgerkrigen var det bare et mindre sammenstøt i byen, men dette fikk noe oppmerksomhet fordi sognepresten, Thomas Jones, ble tatt med til Northampton av parlamentarianerne. Etter borgerkrigen oppsto det en betydelig koloni av den religiøse gruppen diggers der, som var radikale protestanter.


== Vennskapsbyer ==
Aylsham har følgende vennskapsbyer:
 Niort, Frankrike
 Wittlich, TysklandByen har også vennskapelige forbindelser med amerikanske Willingboro Township i New Jersey. I tillegg har Irchester og Grendon, to av landsbyene innenfor administrasjonsområdet Wellingborough vennskapsforhold med Coulon i nærheten av Niort og Bois-Bernard i Arras, begge i Frankrike.


== Referanser ==


== Eksterne lenker ==
Offisielt nettsted 
(en) Wellingborough – kategori av bilder, video eller lyd på Commons 
Borough Council of Wellingborough
Northamptonshire county council
Northants Evening Telegraph
BBC Northamptonshire
Bergsøya

Bergsøya er navnet på flere øyer i Norge:

Bergsøya (Gjemnes) – ei øy i Gjemnes kommune i Møre og Romsdal.
Bergsøya (Herøy) – ei øy i Herøy kommune i Møre og Romsdal.
English Partnerships

English Partnerships (EP) er et fornyelsesbyrå for England, som utfører en lignende rolle på nasjonalt plan som Regional Development Agencies på regionalt nivå. Det består juridisk sett av to etater, Commission for New Towns og Urban Regeneration Agency. Byrået har ansvar for anskaffelse av eiendom og utvikling av større prosjekter, alene eller sammen med private utviklere. 
EP er særlig aktivt der større områder skal utvikles, som Thames Gateway og Milton Keynes, hvor regjeringen har fratatt lokale myndigheter planmyndighet og overlatt dette til byrået. 
Byrået er ikke departementsstyrt, men finasieres gjennom Samfunns- og lokalstyredepartementet (Storbritannia). Det ble tidligere finansiert av Office of the Deputy Prime Minister. 
Den eldste delen av byrået, Commission for New Towns, ble opprettet i oktober 1961 med ansvar for oppfølging av New Towns Act 1959. Urban Regeneration Agency ble opprettet i 1993.
Liste over biskoper ved Skálholt

Liste over biskoper ved Skálholt, som var Islands første bispesete, opprettet i 1056, og varte fram til reformasjonen i 1550, hvor det ble omgjort til et luthersk sete som varte fram til 1796 da det ble flyttet til Reykjavík.


== Katolske biskoper ==
1056–1080 Ísleifur Gissurarson
1082–1118 Gissur Ísleifsson
1118–1133 Þorlákur Runólfsson
1134–1148 Magnús Einarsson
1152–1176 Klængur Þorsteinsson
1178–1193 Þorlákur Helgi Þórhallsson
1195–1211 Páll Jónsson
1216–1237 Magnús Gissurarson
1238–1268 Sigvarð Þéttmarsson (norsk)
1269–1298 Árni Þorlaksson
1304–1320 Árni Helgason
1321–1321 Grímur Skútuson (norsk)
1322–1339 Jón Halldórsson (norsk)
1339–1341 Jón Indriðason (norsk)
1343–1348 Jón Sigurðsson
1350–1360 Gyrðir Ívarsson (norsk)
1362–1364 Þórarinn Sigurðsson (norsk)
1365–1381 Oddgeir Þorsteinsson (norsk)
1382–1391 Mikael (dansk)
1391–1405 Vilchin Hinriksson (dansk)
1406–1413 Jón (norsk)
1413–1426 Árni Ólafsson
1426–1433 Jón Gerreksson (dansk)
1435–1437 Jón Vilhjálmsson Craxton (engelsk)
1437–1447 Gozewijn Comhaer (hollandsk)
1448–1462 Marcellus (tysk)
1462–1465 Jón Stefánsson Krabbe (dansk)
1466–1475 Sveinn spaki Pétursson
1477–1490 Magnús Eyjólfsson
1491–1518 Stefán Jónsson
1521–1541 Ögmundur Pálsson


== Lutherske biskoper ==
1540–1548 Gissur Einarsson
1549–1557 Marteinn Einarsson
1558–1587 Gísli Jónsson
1589–1630 Oddur Einarsson
1632–1638 Gísli Oddsson
1639–1674 Brynjólfur Sveinsson
1674–1697 Þórður Þorláksson
1698–1720 Jón Vídalin
1722–1743 Jón Árnason
1744–1745 Ludvig Harboe (dansk)
1747–1753 Ólafur Gíslason
1754–1785 Finnur Jónsson
1785–1796 Hannes FinnssonBispedømmet ble sammenslått i 1801 og er i dage en del av bispedømmet på Reykjavik. Det er fortsatt en biskop av Skálholt som i dag er en visebiskop.
Kurvpil

Kurvpil (Salix viminalis) tilhører pilefamilien (Salicaceae). Kurvpil er en busk eller et lite tre som kan bli opptil 10 meter høyt. Grenene er lys brun av farge og lange, jevnt tynne. De har blitt brukt til kurvfletting, og herav kommer navnet kurvpil. Sammen med mandelpil kan den danne hybriden flettepil. Disse skilles fra hverandre ved kurvpilens karakteristiske krusete / bølgete bladkant. Kurvpil er også ganske lik med fløyelsvier, men skilles særlig ved at sistnevnte art har eldre kvister som blir nesten svarte.
Kurvpil er en inntil 6 meter høy busk, med meget smale, inntil 14 cm lange blader som er kruset eller bølget i lengderetningen. Bladet har utpregede bladnerver og kan være litt bøyd ytterst mot spissen. Kvistene er opprette og ofte litt lodne, mørk grønne eller brun-olivengrønne. Raklene har brune skjell og inntil 7 mm lang kapsel som er hvitlodden. Hannblomstene er typisk gulaktige på grunn av den klart gule støvbæreren («gåsunger»).
Kurvpil vokser langs veikanter i skog og kratt, på fuktig steder, gjerne litt ut i vannet, langs elver og bekker. Den er varmekjær og trives best med kalkrik eller næringsrik jord. Den er plantet mange steder for bruk til kurvfletting.
Utbredelsen er i Europa. I Norge er den plantet, men er funnet forvillet på Østlandet. Hageeiere kan også få kjøpt den som hengepil.


== Kilder ==
Stenberg, Lennart & Bo Mossberg, Steinar Moen (norsk red.), Gyldendals store nordiske flora, Gyldendal, Oslo 2007. ISBN 978-82-05-32563-0.


== Eksterne lenker ==
(en) Kurvpil i Encyclopedia of Life 
(en) Kurvpil i Global Biodiversity Information Facility 
(no) Kurvpil hos Artsdatabanken 
(sv) Kurvpil hos Dyntaxa 
(en) Kurvpil hos ITIS 
(en) Kurvpil hos NCBI 
(en) Kurvpil hos The International Plant Names Index 
(en) Kurvpil hos Tropicos 
(en) Kategori:Salix viminalis – bilder, video eller lyd på Wikimedia Commons 
(en) Salix viminalis – galleri av bilder, video eller lyd på Wikimedia Commons 
Salix viminalis – detaljert informasjon på Wikispecies
Shigeru Miyamoto

Shigeru Miyamoto (宮本 茂, Miyamoto Shigeru) (født 16. november 1952) er en japansk spilldesigner som er skaperen av spillseriene Donkey Kong, Mario, Pikmin og The Legend of Zelda for Nintendo. Han er en av verdens mest kjente spilldesignere, og kalles faren av moderne videospill.
Han begynte å jobbe for Nintendo (som var et leke/kortspill-firma) i 1980 hvor han fikk oppdraget å designe et av deres første arkadespill. Resultatet ble Donkey Kong, som var en stor suksess, og spillets hovedfigur, Jumpman, som senere fikk navnet Mario, ble Nintendos «maskot». Miyamoto ble raskt Nintendos stjerneprodusent og lagde mange store titler for firmaet.
Shigeru Miyamoto har to barn med sin kone, Yasuko Miyamoto, som var General Manager for Nintendo i Japan i 1977. Selv om begge foreldrene har jobbet for Nintendo har ikke noen av barna vist noen interesse for å gjøre som foreldrene.
For tiden er Miyamoto Director og General Manager for Nintendo Entertainment Analysis and Development (EAD).


== Biografi ==
Shigeru Miyamoto ble født i Sonobe (nå Nantan), Kyoto, Japan. Som ung gutt elsket Miyamoto å tegne, male, og utforske landskapet rundt hjemmet sitt. I 1977 ble han designer, og klarte å arrangere et møte med Hiroshi Yamauchi, som var en venn av hans far og lederen av Nintendo i Japan. Yamauchi ansatte Miyamoto som staff artist.
I 1980 så Nintendo of America etter muligheter for å bli med i det voksende arkademarkedet.
Etter en stor flopp med spillet Radar Scope var Nintendo of America desperate etter et bra spill. Hiroshi Yamauchi ga Miyamoto (som var den eneste personen ledig) oppgaven med å lage et spill som måtte gi firmaet suksess.
Etter å ha oppsøkt noen av firmaets ingeniører (Miyamoto hadde ingen tidligere erfaring i programmering), laget han musikken selv på et lite keyboard, og Donkey Kong ble til. Brikkene som inneholdt det nye spillet ble sendt til USA og Nintendos ansatte jobbet så fort de kunne med å konvertere maskinene som inneholdt Radar Scope til Donkey Kong. Det var flaks for Nintendo at de hadde så mange maskiner klare, fordi Donkey Kong ble en stor suksess, og ikke bare reddet den firmaet, men det var også starten på en karakter som mer enn noen andre vil identifiseres med Nintendo.
Miyamoto er som oftest oppført som produsent i Mario-spillene, men det er noen unntak, som for eksempel Super Mario Land-serien til Game Boy, som han ikke hadde noe å gjøre med.
I 2012 ble Miyamoto tildelt Fyrsten av Asturias' pris for kommunikasjon og humaniora.


== Se også ==
Liste over spill laget av Shigeru Miyamoto


== Referanser ==


== Eksterne lenker ==
(en) Shigeru Miyamoto – kategori av bilder, video eller lyd på Commons 
(en) Shigeru Miyamoto på Internet Movie Database 
(en) Shigeru Miyamoto hos The Movie Database 
(en) Shigeru Miyamoto på Discogs 
(en) Shigeru Miyamoto på MusicBrainz 
Miyamoto
(en) N-Sider – Shigeru Miyamotos profil
Showgirls

Denne artikkelen handler om filmen Showgirls, for danserne/artistene, se showgirl.Showgirls er en film fra 1995, regissert av Paul Verhoeven. Den handler om «Nomi» som kommer til Las Vegas, og klatrer den sosiale stigen fra stripper til showgirl. Filmstudioet og skuespillerne hadde store forhåpninger til filmen, men den ble en fiasko i kinosalene rundt om i verden, og fikk generelt dårlige kritikker. Den inneholder store mengder sex og nakenhet, og det ble slått stort opp at den var den første filmen med 17-årsgrense i USA som hadde en så stor lansering på de fleste normale kinoene.
Sitatlinje: Leave your inhibitions at the door. The show is about to begin.


== Handling ==
Den sexy og mystiske Nomi (Elizabeth Berkley) haiker til Las Vegas, men alt hun eier blir stjålet av sjåføren. Mens Nomi kaster opp ved siden av en annen bil, kommer bilens eier, Molly, bort til henne. Etter å ha snakket sammen, og Nomi har avslørt at hun ikke har noen familie, tar Molly seg av henne, og hjelper henne med å få jobb som stripper på Cheetah Club. En kveld blir Nomi med Molly bak scenen på Goddess, et show på Stardust Resort & Casino i Las Vegas, der Molly har ansvaret for kostymene. Nomi møter Cristal Conners (Gina Gershon), den sære stjernen i showet. Da Nomi forteller Cristal at hun også er en danser, sier Cristal at det Nomi gjør kan sammenlignes med prostitusjon.
Den neste kvelden besøker Cristal Cheetah Club sammen med kjæreste Zach (Kyle MacLachlan), der de betaler Nomi 500 $ for en lap dance. Det viser seg at Cristal er biseksuell, og Nomi vil ikke danse for henne da hun er redd for at det vil bevise at det hun gjør faktisk kan sammenlignes med prostitusjon. Nomi oppdager senere at Cristal har arrangert en audition til henne på Goddess. Da Nomi må ta av seg BH-en sin på auditionen, blir hun opprørt, selv om hun vet at det er en audition til et toppløst show. Da Nomi får jobben, slutter hun som stripper. Snart flørter hun med Zach, og etter hvert blir Cristal så sjalu at hun dytter Nomi ned en trapp, og påfører henne så mye skade at hun ender på sykehus. Til slutt ender Zach og Nomi opp sammen likevel, og Nomi tar over hovedrollen i showet etter Cristal. 
På premierefesten blir imidlertid Molly brutalt voldtatt av den berømte musikeren Andrew Carver, og hans to sikkerhetsvakter. Da Nomi konfronterer Zach om hendelsen, sier han at de vil gi Molly litt penger til å «åpne en liten kjolebutikk», og dermed holde kjeft. Det viktigste er at den høyprofilerte kjendisen ikke får problemer. Zach forteller siden at han har oppdaget Nomis fortid som prostituert, og at hun har vært arrestert flere ganger. Nomi, som blir redd, rømmer fra Las Vegas til Los Angeles.


== Rolleliste ==


== Se også ==
Kalkun (film)


== Eksterne lenker ==
Offisielt nettsted 
(en) Showgirls på Internet Movie Database 
(no) Showgirls hos Filmfront 
(sv) Showgirls i Svensk Filmdatabas 
(da) Showgirls i Danmark Nationale Filminstitut 
(fr) Showgirls på Allociné 
(nl) Showgirls på MovieMeter 
(en) Showgirls på AllMovie 
(en) Showgirls på Turner Classic Movies 
(en) Showgirls på Rotten Tomatoes 
(en) Showgirls på Metacritic 
Handlingsreferat fra hele filmen
Flukta frå Dyreskogen

Flukta frå Dyreskogen (orig: The Animals of Farthing Wood, ofte kalt Flukten fra Dyreskogen på bokmål) er en britisk-europeisk animert eventyrserie for barn som gikk på TV fra 1993 til 1995. Serien følger en flokk dyr på vei til Hjorteparken der de er trygge fra menneskene som blant annet har ødelagt det tidligere hjemmet deres, Dyreskogen. Reisen ledes av dyrene Rev og Grevling, og de bruker Padde som guide. Serien var basert på barnebøkene til Colin Dann og ble produsert på oppdrag fra Den europeiske kringkastingsunionen. Det ble i alt laget 39 episoder fordelt på tre sesonger. De to siste sesongene hadde tittelen Dyra i hjorteparken og Dyra frå Hjorteparken.Den ble i Norge vist på NRK. I Norge ble serien fortalt på nynorsk.Det ble produsert fargebøker og lekefigurer av figurene fra serien.  


== Handling – sesong 1 ==
Dyrenes habitat, «Dyreskogen», holder på å bli helt ødelagt av mennesker. Alle dyrene samles derfor i et hi for å diskutere problemet. Midt under møtet kommer en padde ned gjennom taket i hiet. Han forteller om et naturreservat kalt «Hjorteparken», hvor mennesker passer på dyrene. Dyrene bestemmer seg for å flytte til Hjorteparken. De velger Rev til leder og Padde til guide. Alle dyrene avlegger en ed om å forsvare hverandre på reisen til reservatet. Så bestemmer de at alle skal samles ved et bestemt tre ved midnatt, for å begynne reisen.  
Ved midnatt har alle dyrene unntagen Moldvarp kommet til treet. De andre dyrene begynner å gå, men Grevling blir igjen for å vente på Moldvarp. Etter hvert finner han Moldvarp, som viser seg å være lei seg fordi han har hørt Hoggormen kalle ham stygge ting. Etter hvert får Grevling overtalt Moldvarp til å klatre opp på ryggen hans, og så legger også de ut på reisen til Hjorteparken. Gjennom de påfølgende episodene utvikler Grevling og Moldvarp et nært vennskap. 
Etter en liten stund kommer dyrene til en hage med et basseng. De drikker og bader, men kaninene bråker så mye at det vekker menneskene i huset. Dyrene får panikk og prøver å komme seg unna, og de får øye på en tykk huskatt som prøver å komme seg ut gjennom husets katteluke. Reven skremmer katten tilbake inn i huset, og dyrene kan fortsette reisen til Hjorteparken.  
Etter å ha gått enda et stykke kommer de til en liten vei. Dyrene krysser den og legger seg til å sove på et militærområde. De våkner dagen etter til soldater som trener med bajonetter mot sekker, men Røyskatt sender en sverm av veps mot soldatene, og da flykter de fra stedet.  


== Norske stemmer ==


== Referanser ==


== Eksterne lenker ==
(en) Flukten fra Dyreskogen på Internet Movie Database 
(no) Flukten fra Dyreskogen hos Filmfront 
(no) Flukten fra Dyreskogen på NRK TV 
(en) Flukten fra Dyreskogen på Metacritic
Air New Zealand

Air New Zealand er et flyselskap fra New Zealand som er medlem av Star Alliance. Selskapet ble etablert den 26. april 1940 og navnet var da TEAL (Tasman Empire Airways Limited). Selskapet var i begynnelsen delvis eid av australske interesser. I 1961 kjøpte den newzealandske regjeringen hele selskapet og i 1965 ble det omdøpt til Air New Zealand.  Selskapets hovedkontor ligger i Auckland.


== Eksterne lenker ==
Offisielt nettsted 
(en) Air New Zealand – kategori av bilder, video eller lyd på Commons 
(en) Air New Zealand – galleri av bilder, video eller lyd på Commons 
Air New Zealand flåteoversikt
Air New Zealand, tilbakemelding fra passasjerer